Når der til efteråret skal sættes kryds ved kommunal- og regionalvalget, kan 349.489 udenlandske statsborgere stemme.

Det viser tal fra Økonomi- og Indenrigsministeriet i et nyt folketingssvar.

- Det gør kommunalvalget en hel del mere inklusivt end folketingsvalget, siger Yosef Bhatti fra Det Nationale Institut for Kommuners og Regioners Analyse og Forskning, Kora. Han forsker i valgdeltagelse ved kommunalvalg.

Læs også : Stribevis af lokalpolitikere skifter parti efter valg

I alt kan 4.572.215 personer stemme ved kommunalvalget til november.

De udenlandske vælgere fordeler sig på 180.121 statsborgere fra EU-lande samt Island og Norge, 31.056 statsborgere fra andre vestlige lande samt 138.312 ikkevestlige statsborgere.

Dermed er der sket en stigning i antallet af udenlandske stemmeberettigede på 53.183 siden seneste kommunalvalg i 2013. Dengang var 296.306 udenlandske statsborgere stemmeberettigede.

Kun 34 procent stemte ved sidste valg

Men det var kun 34 procent af udlændingene, der benyttede deres stemmeret. Til sammenligning stemte 74,8 procent af de danske statsborgere. Det er ikke så overraskende i Yosef Bhattis optik

- Mange af de her borgere har ikke været så længe i Danmark. Man har ikke fået det danske politiske system ind med modermælken.

- Derudover kommer en del fra ikkedemokratiske lande. For dem er der endnu mere, der skal læres.

- Der er også nogen, der er her relativt kort tid, og der er valgdeltagelsen meget lav - blandt andet folk fra østeuropæiske lande, der får valgret stort set med det samme.

Man har valgret til kommunalbestyrelsen og regionsrådet, hvis man er fyldt 18 år, har fast bopæl i kommunen og regionen.

Og herudover enten har dansk indfødsret, er statsborger i et andet EU-land, Island eller Norge eller "uden afbrydelse har haft fast bopæl i riget de sidste tre år forud for valgdagen".

Hvis valgdeltagelsen forbliver den samme, vil omkring 115.000 udenlandske statsborgere sætte deres kryds til efteråret.

- I tætte valg kan de flytte noget. I de kommuner, hvor de udenlandske statsborgere fylder mere, udgør de en betragtelig gruppe, som kandidaterne kan overveje at mobilisere, siger Yosef Bhatti.

Tallene kan ændre sig frem mod valgdagen som følge af dødsfald og til- og fraflytninger.